Kød, tapas, øl, asiatiske retter og meget mere gør indtog på Skt. Knuds Torv i weekenden, når Aarhus? svar på Torvehallerne åbner i weekenden.

Annonce

Folkene bag Aarhus Central Food Market er i fuld sving med at lægge sidste hånd på værket.

Weekenden står i åbningens tegn, når markedet slå dørene op lørdag 1. oktober klokken 12.

Markedet får til huse i både Aarhus Hallen og udenfor på Skt. Knuds Torv.

»Sankt Knuds Torv har alt for længe været et sted, man i bedste fald gik forbi. Det skal vi have ændret, og nytænkningen af torvet er resultatet af et tæt samarbejde mellem naboer i området og Aarhus Kommune. Med Aarhus Central Food Market bliver der noget at komme efter, og samtidig bliver torvet grønnere. Jeg glæder mig til at se århusianerne tage Sankt Knuds Torv i brug og gøre det til deres eget,« siger Kristian Würtz, rådmand for Teknik og Miljø, i en pressemeddelelse.

På Aarhus Central Food Market bliver det muligt at købe sæsonaktuelle delikatesser.

Alt fra grøntsager, fisk og kød til frisklavede retter vil være på menuen i de nye grønnere omgivelser på Skt. Knuds Torv.

Det grønne område udenfor med træer og bænke indrettes fleksibelt, så det på sigt kan transformeres til andre arrangementer, for eksempel koncerter, udendørs biograf eller messer.

Weekenden byder på en række begivenheder både lørdag og søndag fra klokken 12 til 19, hvor kendte kokke svinger knivene i køkkenet, madboderne byder på delikatesser og musikken spiller.

Blandt andet byder Mikkeller på gratis øl til de første 100 gæster, Green Neighbour giver salater til de første 20, sanke-ekspert Thomas Laursen giver mulighed for at smage på myrer og tryllekunstner Steen Paganis tryller for de små.

Det nye madmarked i Ryesgade holder åbent onsdag til søndag fra 12 til 19.

Annonce

FAKTA - DEM KAN DU MØDE PÅ MARKEDET

Guldrummet: Kvalitetskød i forskellige udskæringer og blandt andet flæskestegssandwich

The Plate: Sæsonaktuelle varme eller kolde retter

Knebelgodt Øko Deli: Økologiske råvarer fra Djursland fra Fødevarenetværket Molbordet - avlere, landmænd og producenter fra Djursland.

Mikkeller Bottle Shop Aarhus: Bredt udvalg af specialøl

Liége: Belgiske vafler

Green Neighbour: Økologiske juice og salater

Bahn mí de taste mí: Vietnamesiske sandwich

Foodie-bar: Bar med alt fra danskvand til champagnebobler

Foodgear: Japansk håndværk - håndsmedede knive, mulighed for slibning, workshops

Kähler: Take away smørrebrød

BangKoch: En blanding af asiatiske og nordiske retter

GRØD: Serverer grød i alverdens former

Havnens Fiskehus: Frisk fisk

Landmad: Danske råvarer

Ren og stærk: Wraps

Pomodoro: Italienske specialiteter

StoneBros: Kulhydratfattigt chokoladepalæg

La Cabra: Kaffe og brød

Letz Sushi: Sushi

CANblau: Take away tapas